**Galwad Agored i Awduron**

**Cwrs Egin Awduron 2023: (Ail)Sgwennu Cymru**

**Canolfan Ysgrifennu Tŷ Newydd, Llanystumdwy, Cricieth, Gwynedd, LL52 0LW**

**Tiwtoriaid: Darren Chetty & Iestyn Tyne**

**Tiwtoriaid gwadd: i'w cadarnhau**

Dyddiadau pwysig:

* Dyddiadau'r cwrs: Nos Lun 27 – Bore Gwener 31 Mawrth 2023
* Dyddiad cau ar gyfer ceisiadau: 5.00 pm ar 11 Ionawr 2023
* Bydd pob ymgeisydd yn clywed gennym cyn 10 Chwefror 2023

**Y Tiwtoriaid**

Ganwyd **Darren Chetty** yn Abertawe, ac mae'n byw yn Llundain. Cyfrannodd at *The Good Immigrant* (Unbound, 2016), a *The Mab* (Unbound, 2022). Bu’n gyd-olygydd *Welsh (Plural): Essays on the Future of Wales* (Repeater Books, 2022) a *Critical Philosophy of Race and Education* (Routledge, 2019). Darren oedd cyd-awdur *How to Disagree: Negotiate Difference in a Divided World* (White Lion Publishing, 2019) a *What is Masculinity? Why Does it Matter? And Other Big Questions* (Wayland, 2021).

Magwyd **Iestyn Tyne** ym Moduan, Llŷn, ac mae bellach yn byw yng Nghaernarfon gyda’i deulu. Mae’n gyd-sylfaenydd a chyd-olygydd Cyhoeddiadau’r Stamp, tŷ cyhoeddi annibynnol sy’n rhoi llwyfan i leisiau newydd yn y Gymraeg. Gyda Darren Chetty, Grug Muse a Hanan Issa, mae’n gyd-olygydd *Welsh (Plural)* (Repeater Books, 2022) y gyfrol o ysgrifau ar ddyfodol Cymru. Cyrhaeddodd ei gasgliad diweddaraf o farddoniaeth, *Stafelloedd Amhenodol* (Cyhoeddiadau'r Stamp, 2021), restr fer categori barddoniaeth Llyfr y Flwyddyn 2022. Ar y cyd â Leo Drayton, ef ywawdur *Robyn* (Y Lolfa, 2021), nofel i oedolion ifanc yng nghyfres *Y Pump*, enillydd categori yng ngwobrau Tir na n-Og a Llyfr y Flwyddyn yn 2022.

**Y Cwrs**

Mae Llenyddiaeth Cymru yn falch iawn o wahodd ceisiadau ar gyfer ein Cwrs Egin Awduron 2023 yng Nghanolfan Ysgrifennu Tŷ Newydd. Dyma gyfle blynyddol i awduron sy’n byw yng Nghymru i fynychu cwrs rhad ac am ddim i ddatblygu eu crefft. Gall egin awduron o bob oed wneud cais – cyn belled eu bod yn 18 neu’n hŷn ar y dyddiad cau.

Bydd hyd at 12 awdur yn cael eu dewis ar gyfer y cwrs hwn. Bydd y cwrs yn cynnwys tri diwrnod yn llawn gweithgareddau i ddysgu crefft, a phedair noson o ddigwyddiadau a sgyrsiau. Darperir llety ac arlwyo ar y safle.

Mae'r thema eleni wedi cael ei ysbrydoli gan y gyfrol o ysgrifau, *Welsh* (*Plural*), sydd wedi ei gyd-olygu gan diwtoriaid y cwrs, Darren Chetty a Iestyn Tyne, gyda **Hanan Issa** a **Grug Muse**, ac mae’n archwilio cymhlethdodau hunaniaeth Gymreig.

Bydd gan bawb ar y cwrs agwedd wahanol tuag at Gymru a Chymreictod. Bydd ganddynt brofiadau gwahanol o fywyd yng Nghymru, a syniadau amrywiol am ei dyfodol. Edrychwn ymlaen at groesawu awduron i rannu eu safbwyntiau unigryw ar y thema, gan edrych yn arbennig ar groesawu awduron sydd wedi cael eu tangynrychioli yn ein llên.

Bydd rhaglen lawn o weithdai a sgyrsiau drwy gyfrwng y Saesneg, ac ambell sesiwn hefyd yn y Gymraeg. Mae'r tiwtor Iestyn Tyne yn siaradwr Cymraeg rhugl, a bydd yn gallu cefnogi awduron sy'n ysgrifennu yn Gymraeg trwy asesu gwaith ar y gweill a darparu cyngor. Bydd y cwrs felly yn addas a defnyddiol i awduron sy’n ysgrifennu yn Gymraeg, yn ddwyieithog neu yn Saesneg, ac i’r rheini sy’n ystyried ysgrifennu yn y Gymraeg ac yn awyddus i fagu hyder.

Drwy raglen o weithdai, trafodaethau, sgyrsiau a darlleniadau, byddwn yn dadansoddi gwaith ein gilydd mewn ffordd sy'n ddefnyddiol a chefnogol i bob unigolyn. Bydd hyn yn ein helpu i archwilio ac ehangu ein technegau ysgrifennu er mwyn rhoi rhagor o ystyr a chymhelliant i'n gwaith wrth drafod ein profiadau a'n gobeithion. Bydd y cwrs yn canolbwyntio ar lenyddiaeth ffeithiol-greadigol, ond rydym hefyd yn croesawu awduron ffuglen, beirdd, a'r rhai sy'n gwbl newydd i ysgrifennu creadigol. Yn ystod yr wythnos, byddwn yn mwynhau rhannu ein gwaith gydag eraill, ac yn gweithio tuag at ddatblygu darn o waith ysgrifennu i safon digon da i’w gyhoeddi.

Yn ystod yr wythnos, bydd gennych chi ddigon o amser hamdden i archwilio’r ardal hardd sy’n amgylchynu Tŷ Newydd. Cewch fwynhau bwyd cartref wedi'i baratoi ar eich cyfer gan ein cogydd preswyl, a chymryd cyfle i ymlacio yn un o’n llyfrgelloedd gyda'ch cyd-awduron.

Bydd cefnogaeth Llenyddiaeth Cymru i'r awduron yn parhau y tu hwnt i'r cwrs, gyda rhaglen ôl-ofal wedi ei datblygu i sicrhau eich bod yn parhau i weithio tuag at eich amcanion fel awdur, ac yn parhau i gyfarfod fel grŵp i rannu llwyddiannau a chyfleoedd.

Mewn partneriaeth â *Wales Arts Review*, byddwn yn eich gwahodd i gyflwyno’r gwaith a ddatblygwyd yn ystod y cwrs i’r golygyddion gyda phosibilrwydd o’i gyhoeddi ar eu [platfform arlein poblogaidd](https://www.walesartsreview.org/). Bydd ceisiadau llwyddiannus i gyhoeddi yn derbyn cefnogaeth golygyddol a ffi am y gwaith. Byddwn yn rhannu rhagor o wybodaeth am y cyfle hwn yn ystod y cwrs.

I wneud cais, darllenwch y [Cwestiynau Cyffredin](https://www.llenyddiaethcymru.org/ein-prosiectau/cwrs-egin-awduron-2023-ailsgwennu-cymru/cwrs-egin-awduron-2023-cwestiynau-cyffredin/), a [llenwch y ffurflen gais hon](https://www.surveymonkey.co.uk/r/96C2QDJ) erbyn 5.00 pm ddydd Mercher 11 Ionawr 2023. Rydym yn benodol groesawu ceisiadau gan awduron o gefndiroedd heb gynrychiolaeth ddigonol.

Gellir lawrlwytho ffurflen Dyslecsia gyfeillgar, a fersiynau print bras o'r Cwestiynau Cyffredin a'r Ffurflen Gais [ar ein gwefan](https://www.llenyddiaethcymru.org/ein-prosiectau/cwrs-egin-awduron-2023-ailsgwennu-cymru/cwrs-egin-awduron-2023-dogfennau-iw-islwytho/).

Fel rhan o'r cais, rydym yn gofyn am sampl o hyd at 2,000 o eiriau o'ch gwaith ffeithiol greadigol gwreiddiol, ar y thema Cymru, Cymreictod a/neu Hunaniaeth. Mae ffenestr ymgeisio o 8 wythnos er mwyn eich caniatáu i ysgrifennu rhywbeth newydd, neu i hogi darn ar y gweill ar gyfer eich cais.

Am ragor o wybodaeth, neu sgwrs anffurfiol, [cysylltwch â Llenyddiaeth Cymru](https://www.llenyddiaethcymru.org/contact/).

Rydym yn ddiolchgar iawn i Ymddiriedolaeth Rhys Davies am gyllid tuag at gynnal y cwrs hwn.